Misiunea Socială Diaconia a marcat vineri Ziua Internațională a Copilului Dispărut prin organizarea de activități de educație non-formală cu copiii de la Centrul de plasament pentru copii separați de părinți „Gavroche” din Chișinău. Aceștia au învățat cum să aibă grijă de siguranța lor.
În activități au fost implicați și reprezentanți ai Poliției Republicii Moldova, care au relatat date despre disparițiile voluntare în rândul minorilor, au evidențiat riscurile la care aceștia pot fi expuși și le-au prezentat copiilor măsuri utile în evitarea situațiilor de risc.
Voluntarii Young Diaconia Chișinău au desfășurat un atelier de confecționare de flori de nu-mă-uita din hârtie – simboluri ale copiilor dispăruți.
Conceptul de dispariție voluntară desemnează copiii care au plecat intenționat de la domiciliu sau din centrele de plasament.
Date oficiale din Republica Moldova arată că 593 de copii au dispărut astfel numai în primele patru luni ale anului 2024, ceea ce reprezintă aproape triplu față de aceeași perioadă a anului precedent (211 copii).
Centrul Internațional pentru Copii Dispăruți și Exploatați (ICMEC), organizațiile membre ale rețelei Missing Children Europe și Comisia Europeană au instituit Ziua Internațională a Copilului Dispărut în 2001.
Scopul zilei este de a conștientiza societatea în țările europene și a obține sprijin pentru liniile telefonice gratuite de tip Telefonul Copilului, dedicate cazurilor de copii dispăruți sau aflați în situații de risc.
Atât în România, cât și în Republica Moldova, funcționează același număr de urgență, 112, și același număr pentru Telefonul Copilului, 116111. Cei care suspectează că un copil este dispărut sau plecat de la domiciliu sunt îndemnați să se implice și să sune imediat.
Misiunea Socială Diaconia, membră a Federației Filantropia a Patriarhiei Române, este brațul social al Mitropoliei Basarabiei.
Foto credi: Misiunea Socială Diaconia
Urmărește-ne pe Telegram: t.me/basilicanews